HARN คาดอัตรากำไรสุทธิปีนี้เพิ่มเป็น10% วางงบลงทุน 60-70 ลบ.
HARN คาดอัตรากำไรสุทธิปีนี้เพิ่มเป็น 8-10% จากปีก่อน-วางงบลงทุน 60-70 ลบ.
9 มี.ค. 2560

นายวิรัฐ สุขชัย ประธานเจ้าหน้าที่บริหาร บริษัท หาญ เอ็นจิเนียริ่ง โซลูชั่นส์ จำกัด (มหาชน) หรือ HARN เปิดเผยว่า บริษัทตั้งเป้าหมายรายได้ปี 62 จะเติบโตต่อเนื่องจากไปแตะระดับ 1,500 ล้านบาท จากคาดว่าปีนี้จะทำรายได้ราว 1,328 ล้านบาท เติบโตจาก 662.72 ล้านบาทในปี 59 ภายหลังการควบรวมกิจการกับ บริษัท ชิลแมทช์ จำกัด (CM) ผู้นำเข้าและจัดจำหน่ายผลิตภัณฑ์ในระบบทำความเย็นและระบบปรับอากาศ และบริษัท คิว ทู เอส จำกัด (QIIS) ผู้จำหน่ายผลิตภัณฑ์ระบบพิมพ์ดิจิตอล ส่งผลให้รายได้ปรับตัวเพิ่มขึ้นอย่างมีนัยสำคัญ
“ปีนี้เราน่าจะเติบโตได้ 100% จากการควบรวม 2 บริษัทเข้ามา ซึ่งทั้ง 2 บริษัทในปีที่ผ่านมามีรายได้รวมกันประมาณ 600 ล้านบาท ส่งผลทำให้รายได้เติบโตอย่างมาก”นายวิรัฐ กล่าว
การดำเนินกลุยุทธ์ในปีนี้บริษัทจะมุ่งเน้นเพิ่มการจำหน่ายสินค้าที่มีนวัตกรรมใหม่ๆ เช่น Oventrop PICV ,Vicflex ,ระบบตรวจจับควันไฟ (ASd) และกล้องตรวจจับความร้อน, ท่อทองแดง,ชุดคอนเดนซิ่งยูนิต และเครื่องพิมพ์แบบสามมิติ 3D Printer เป็นต้น และขยายกลุ่มลูกค้าเพิ่มเติมในแต่ละหน่วยธุรกิจ ,ขยายงานด้านออกแบบและติดตั้งระบบวิศวกรรม ,เพิ่มการเป็นตัวแทนจำหน่ายสินค้าให้มากขึ้นอย่างต่อเนื่อง
พร้อมทั้งลงทุนขยายกิจการไปยังประเทศใกล้เคียง จากปีที่ผ่านมาได้แต่งตั้งตัวแทนจำหน่ายในประเทศเมียนมาและกัมพูชาแล้ว ซึ่งก็ได้รับการตอบรับที่ดี โดยในอนาคตก็มองโอกาสขยายงานส่วนการให้บริการเพิ่มเติม เพื่อสร้างการเติบโตให้กับรายได้ต่อไป
สำหรับสัดส่วนรายได้ปีนี้จะมาจากผลิตภัณฑ์ระบบดับเพลิงและงานโครงการติดตั้งระบบดับเพลิง 44% ,ผลิตภัณฑ์ระบบทำความเย็น 24% ,ผลิตภัณฑ์ระบบปรับอากาศและระบบสุขาภิบาล 6% และผลิตภัณฑ์ระบบพิมพ์ดิจิตอล 24% และรายได้อื่นๆ  ราว 2%
นายวิรัฐ กล่าวว่า บริษัทคาดอัตรากำไรขั้นต้นในปีนี้น่าจะเพิ่มขึ้นมาอยู่ที่ 27-30% จากปีก่อนอยู่ที่ 24.46% และอัตรากำไรสุทธิน่าจะเพิ่มขึ้นมาอยู่ที่ 8-10% จากปีก่อนอยู่ที่ 6.12% เนื่องจากไม่มีค่าใช้จ่ายพิเศษที่เกิดขึ้นจากการควบรวมกิจการแล้ว และผลิตภัณฑ์ระบบทำความเย็นและระบบปรับอากาศมีอัตรากำไร (มาร์จิ้น) ที่ดี รวมถึงระบบพิมพ์ดิจิตอลมีรายได้เข้ามาอย่างสม่ำเสมอจากการให้เช่าเครื่องพิมพ์ และการจำหน่ายอุปกรณ์เสริม เช่น หมึกพิมพ์
ส่วนแนวโน้มผลการดำเนินงานในไตรมาส 1/60 คาดว่าน่าจะเติบโตทั้งรายได้และกำไรสุทธิ เมื่อเทียบกับไตรมาสก่อนหน้า และช่วงเดียวกันของปีก่อน จากการควบรวมกิจการเข้ามา ทำให้มีการรับรู้รายได้เพิ่มขึ้น ขณะที่ปัจจุบันบริษัทฯมีงานในมือ (Backlog) ทั้งสิ้น 400 ล้านบาท คาดจะรับรู้รายได้ในปีนี้มากกว่า 80%
นายวิรัฐ กล่าวอีกว่า บริษัทวางงบลงทุนไว้ราว 60-70 ล้านบาท เพื่อใช้ในการซื้อที่ดิน และก่อสร้างคลังสินค้าใหม่ เพื่อรองรับการประกอบเครื่องทำความเย็น และยังมีการลงทุนในผลิตภัณฑ์ใหม่ๆเพิ่มเติม เช่น เครื่องพิมพ์แบบสามมิติ (3D Printer) และอวัยวะเทียม ซึ่งจะมีการจำหน่ายสินค้าไปยังทางการแพทย์ และให้บริการเครื่องพิมพ์แบบสามมิติแก่นักศึกษาและอาจารย์ของจุฬาลงกรณ์มหาวิทยาลัย